‘Ontvoerde’ sakeman van Limpopo veilig tuisPremjee se voertuig is verlate aangetref. (Foto: SA Polisie) ‘n Bekende sakeman van Louis Trichardt in Limpopo wat meer as ses weke gelede na bewering ontvoer is, is terug by sy familie. Brig. Motlafela Mojapelo, polisiewoordvoerder, het Maandagmiddag aan Maroela Media bevestig die man is ongedeerd en met sy familie herenig. Die presiese omstandighede rakende die sakeman se vermeende ontvoering en tuiskoms is egter in dié stadium nog onduidelik. Volgens Mojapelo gaan die polisie sy ondersoek sluit. Maroela Media het vroeër berig die man het op 9 April sy huis in ŉ Mercedes-Benz GLC 250 verlaat toe twee voertuie glo die pad by ŉ stopstraat versper het. Een van die voertuie het hom glo van voor gestuit, en die ander van agter. Die ontvoerde se voertuig is later verlate langs die pad op die hoek van Forestryweg en Berghstraat in die dorp gekry. Daar was vir weke daarna geen teken van Premjee nie. *Hierdie berig is op versoek van die slagoffer se regspan gewysig, om die man se identiteit te beskerm -Red.